**Endring om økonomisk håndtering av internt finansierte rekrutteringsstillinger i IMBs budsjettfordelingsmodell**

Hittil har IMB fordelt midler til avdelingene for ansettelser av internt finansierte stipendiater og postdoktorer. I IMBs budsjettfordelingsmodell som ble vedtatt i 2017 står det i pkt. 2.3 om Rekrutteringsstillinger:*«IMBs modell fordeler midler tilknyttet rekrutteringsstillingene som rundsummer per årsverk. Det er høyere rundsum for postdoktorer enn for stipendiater. Midlene fordeles til avdelingene i henhold til tilsetningskontrakten, normalt i tre år. Det gis en halv rundsum for ett år undervisningsplikt. Resten forventes dekket av avdelingens øvrige undervisningskomponenter.»*

Ordningen har vist seg å være lite hensiktsmessig. Den er en arbeidskrevende, manuell prosedyre som kan medføre feil. Både inntekter og kostnader virker dessuten «forstyrrende» i avdelingenes regnskaper.

Ny ordning:

* Lønnskostnadene for alle rekrutteringsstillinger i denne kategorien belastes på instituttnivå.
* Kandidaten blir organisatorisk tilknyttet den gruppen hen skal tilhøre, og får riktig leder i DFØ-portalen. Personalansvaret ligger til gruppeleder.
* Driftsmidler overføres årlig fra instituttnivå til kandidatens delprosjekt, i henhold til tildelingsbrev.
* Avdelingen må betale halvparten for ett år undervisningsplikt, som hittil. Dette forventes dekket av avdelingens øvrige inntekter, for eksempel fra studieplasser/-poeng. Midlene trekkes inn fra avdelingen til instituttnivå i det året den fireårige kontrakten inngås.
* **Forlengelse ut over ordinær ansettelse, dvs. etter at alle lovpålagte forlengelser for sykdoms- og svangerskapsrelatert fravær er gjennomført, må dekkes av midler som gruppeleder disponerer.** I anmodning om forlengelse oppgis kontostrengen som skal benyttes, på vanlig måte. Det betyr at noen stipendiater og postdoktorer vil være lønnet på midler i avdelingens regnskap på slutten av ansettelsesperioden, der det er lovmessig hjemmel for forlengelser.
* Rekrutteringsstillinger som lønnes av midler fra Livsvitenskapssatsingen eller andre midler tildelt av andre enn IMB, omfattes ikke av den nye ordningen og skal fortsatt føres i avdelingens regnskap.

Overgang:

Fra 2022 blir alle nye stipendiater og postdoktorer kostnadsbelastet på instituttnivå.

Kandidater som er ansatt i tidligere år vil bli flyttet per 1.1.2023. i denne forbindelse kan det bli nødvendig å trekke inn midler fra avdelingene, bl.a. for å dekke det halve undervisningsårsverket.

Fra 2023 blir det ikke overført midler til avdelingen for rekrutteringsstillinger.

*IMBs fordeler internt finansierte stipendiater og postdoktorer etter en årlig søknadsprosess. Tildelingsrutinen endres ikke med dette.*

**Nytt pkt. 2.3 Rekrutteringsstillinger**

«IMBs modell fordeler ikke midler tilknyttet rekrutteringsstillingene til avdelingene. Lønnskostnadene belastes på instituttnivå og driftsmidler overføres årlig fra instituttnivå til kandidatens delprosjekt, i henhold til tildelingsbrev. Avdelingene dekker halvparten av ett år undervisningsplikt av avdelingens øvrige inntekter.»